– betri gönguleiðir og bætt umferðaröryggi – Hér má sjá fyrirhugaðar breytingar . Nú liggur fyrir tillaga að breytingu á svæðinu við Eiðistorg sem hefur það að markmiði að bæta umferðaröryggi og aðgengi skólabarna og annarra vegfarenda um og við torgið . Ráðist var í breytingarnar í ljósi fjölda ábendinga íbúa bæjarins . Skipulags - og umferðarnefnd hefur í samráði við umhverfissvið Seltjarnarnesbæjar og umferðar - og samgönguverkfræðing hjá VSÓ Ráðgjöf unnið að útfærslu til að bæta öryggi gönguleiða um og við Eiðistorg . Útfærslan var einnig unnin í samráði við hagsmunaaðila Eiðistorgs 11 til 17 . Fyrirhugaðar breytingar um og við Eiðistorg eru að Suðurmýri verður einstefnugata til norðurs frá gatnamótum Kolbeinsmýrar að Eiðistorgi samkvæmt deiliskipulagi . Tillaga að breyttri og öruggari gönguleið um og við Eiðistorg verður skilgreind annars vegar sunnan Eiðistorgs og yfir Nesveg og hins vegar milli Mýrarhverfis og verslana Eiðistorgs . Vegna gönguleiðar sunnan Eiðistorgs og yfir Nesveg verða eftirfarandi breytingar gerðar . Í fyrsta lagi verður núverandi gönguljósum á Nesvegi við Eiðistorg lokað og ný gönguljós sett sunnar . Í öðru lagi verða “ koddar ” , sem eru hraðatakmarkandi aðgerðir á Nesvegi færðir sunnar . Í þriðja lagi verður tengingu milli Suðurmýrar og Eiðistorgs lokað og ný útkeyrsla opnuð út á Nesveg við ný gönguljós . Í fjórða lagi verður verður akstri inn og út af bílaplaninu breytt í einstefnuakstur með þeim hætti að ekið verður inn á planið sunnan megin og út af planinu norðan megin . Þá verður lokað fyrir akstur meðfram horni verslunarhúsnæðis til að tryggja öruggari gönguleið frá Mýrarhverfi og að verslunarhúsinu í gegnum bílaplan Eiðistorgs . Akstur á milli svæða á bílaplani Eiðistorgs verður eftir breytingar einungis mögulegur á einum stað , þ.e. yfir nýja upphækkaða gönguleið nær Mýrarhverfinu .